Torsten Schack Pedersen (V), 2011-05-05:
Jeg skal ikke stå og gentage økonomi- og erhvervsministerens begrundelse for afvisning af forslaget, men blot starte med at slå fast, at vi i Venstre ikke kan støtte forslaget fra S og SF.
Lad os frem for at bruge pengene på en kommission i stedet afvente svar på nogle af de mange igangværende undersøgelser, som også økonomi- og erhvervsministeren henviste til.
Skærpede regler, skærpet tilsyn på en lang række områder viser jo, at vi har handlet resolut, og sådan skal det naturligvis også være.
Men hvad skete der egentlig forud for krisen?
Jo, hvis vi ser på dansk økonomi, tror jeg, vi er mange, der glæder os over, at regeringen overhørte oppositionens budskaber forud for finanskrisen.
For hvad var budskaberne fra rød blok?
Jo, VK-regeringen har siden 2001 gennemført den sociale massegrav, gennemført massive besparelser og smadret velfærdssamfundet.
Mit favoriteksempel på et finansieringsforslag fra Socialdemokratiet var i et finanslovforslag, hvor man skaffede finansiering ved et punkt i udspillet, der hed: Lavere gældsnedbringelse.
Lavere gældsnedbringelse!
Det var finansieringen på et udgiftskrævende forslag fra Socialdemokratiet.
Det vidner om en manglende forståelse for, hvad det vil sige at være et økonomisk ansvarligt parti.
For havde VK-regeringen lyttet til oppositionens forslag forud for finanskrisen, ville vi have været i en helt anden situation, da finanskrisen ramte os.
Vi brugte de gode år til at betale gæld af, og det betød, at vi i Danmark har kunnet føre en af de allermest offensive krisepolitikker.
Resultatet er, at vi i dag står med en ledighed, der er langt lavere, end nogen forestillede sig, da krisen ramte, og i øvrigt også en ledighed, der er langt lavere end på noget tidspunkt under den tidligere SR-regering.
Nu ser vi fremad.
Det forhandles der i øjeblikket om i Finansministeriet.
Regeringen har lagt sin politik frem modsat S og SF, som jo også med det her forslag beviser, at de hellere vil kigge bagud.
Det forstår jeg egentlig godt, for vi får ingen fremadrettede bud fra S og SF på, hvordan Danmarks økonomiske udfordringer skal håndteres.
Man lovede at offentliggøre sin økonomiske plan efter påske – den er i hvert fald ifølge min kalender veloverstået – men stadig ingen svar.
Som jeg indledte med at sige, ser vi i Venstre med tilfredshed på, at der er igangsat en lang række undersøgelser som opfølgning på finanskrisen.
Vi afventer de mange undersøgelser, der er sat i gang, og jeg er også helt sikker på, at der vil være stribevis af forskere ved universiteterne, der også kaster sig over det, som vi ikke bare i Danmark, men i hele verden har været igennem.
Et kommissionsarbejde, som S og SF foreslår, kan vi som sagt ikke støtte, og jo særligt heller ikke, når S og SF ikke anviser nogen finansiering til, hvordan man skal aflønne og betale for Kommissionens arbejde.
Ingen finansiering – det er vi efterhånden ved at være vant til.
Udgiftskrævende forslag er der mange af.
Finansiering er der ingen af.
Det er næsten tragikomisk, at S og SF kommer med et forslag om at belyse finanskrisens årsager, men ikke anviser finansiering til arbejdet.
Man skulle tro, det kunne vække til lidt eftertanke.
Også af den grund kan Venstre ikke støtte forslaget.